**Elektronizácia vzdelávacieho systému regionálneho školstva**

 Národný projekt **Elektronizácia vzdelávacieho systému regionálneho školstva** (EVS RŠ) je ďalším krokom napĺňania Koncepcie informatizácie rezortu školstva. Nositeľom projektu je MŠVVŠ SR.

Súčasným trendom na trhu je posun od používania PC a notebookov k masívnejšiemu využívaniu tabletových zariadení vo všetkých oblastiach životných situácií. V oblasti rozvoja najmodernejších technológií na podporu výučby sa tento trend prejavuje smerovaním k využívaniu digitálneho vzdelávacieho obsahu (DVO), t.j. kvalitne spracovaného multimediálneho obsahu, poskytovaného prostredníctvom moderných zariadení a periférií ako sú dotykové tablety a interaktívne tabule, ktoré zapájajú širšie spektrum senzorických funkcií jednotlivca. Atraktívna forma výučby využitím nástrojov a pomôcok DVO poskytuje možnosti efektívnejšej výučby (názornosť, prepojenosť praktického života s teoretickými poznatkami, a pod.).

Pre všetky materské, základné a stredné školy cieľového územia, spĺňajúce projektom stanovené indikátory, budú pripravené sety zariadení obsahujúci interaktívnu tabuľu s notebookom. Pre materské školy budú zároveň poskytnuté vzdelávacie sety s edukačným softvérom pre školskú pripravenosť, s digitálnymi vzdelávacími materiálmi a farebnou tlačiarňou. Pre základné školy budú k interaktívnym tabuliam dodávané vzdelávacie sety pre vyučovanie matematiky na I. stupni pre minimálne 15 vybraných tematických celkov podľa štátneho vzdelávacieho programu ISCED1. Pre vybrané školy bude dodaný set tabletov spolu s routerom pre vybavenie digitálnej učebne. Pre vyučovanie na tabletoch bude zároveň prispôsobených 250 vzdelávacích jednotiek pre prírodovedné predmety matematika, fyzika, chémia a biológia.

 Vytvorený informačný systém ESVSRŠ bude slúžiť potrebám pedagogických pracovníkov, odbornej verejnosti, žiakom a ich rodičom. Všetci používatelia sa budú do systému prihlasovať svojím používateľským menom a heslom a budú mať sprístupnený svoj upravený obsah tak v škole, ako aj v rámci domácej prípravy.

**Z pohľadu pedagogických pracovníkov vytvorený IS umožní:**

- podieľať sa na tvorbe a pripomienkovaní ŠkVP,

- vyhľadávať edukačné materiály a digitálny vzdelávací obsah vhodný pre zaradenie do vyučovacieho procesu

- realizovať prípravu učebných plánov a prípravy na vyučovanie priamo s využitím prvkov digitálnej výučby,

- využívať nástroje systému na riadenie vyučovacej hodiny digitálnej triedy a následne domácej prípravy s využitím prvkov digitálnej výučby.

**Z pohľadu žiaka** prinesie systém možnosť spätne sa vrátiť k digitálnym materiálom použitým v rámci výučby a následne tieto a doplňujúce materiály využívať v rámci domácej prípravy.

**Z pohľadu rodiča** implementovaný IS prinesie možnosť sledovania progresu dieťaťa v procese výučby a v rámci domácej prípravy poskytne možnosť užšieho naviazania na preberanú tematiku v rámci výučby v škole.